Adolf Jülicher

**Adolf Jülicher** (* 26. január 1857, Falkenberg-Berlín, Nemecko† 2. august 1938, Marburg, Nemecko) bol nemecký protestantský teológ. V centre jeho záujmu stáli cirkevné dejiny a Nový zákon.

## Životopis
Adolf Jülicher sa narodil 26. januára 1857 v berlínskej štvrti Falkenberg. Jeho otec, Friedrich Jülicher, bol učiteľom a presvedčeným stúpencom pietizmu.

V rokoch 1867 až 1875 bol Adolf Jülicher žiakom berlínského chlapčenského konviktu *Paulinum*. Následne študoval protestantskú teológiu na *[[Friedrich-Wilhelms-Universität]]* v Berlíne. K jeho učiteľom patrili o. i. aj August Dillmann, Otto Pfleiderer a Bernhard Weiß.

Adolf Jülicher promoval v roku 1880 na univerzite v Halle an der Saale. Jeho záverečná práca mala názov *Die Quellen von Exodus I – VII, 7* [Pramene textu Exodus I – VII, 7].

Od roku 1882 pracoval Jülicher ako duchovný v sirotinci *Friedrichs-Waisenhaus* v berlínskej štvrti Rummelsburg. Zároveň sa však venoval aj písaniu novozákonnej exegetickej štúdie o Ježišových podobenstvách (*Die Gleichnisreden Jesu*). Na základe tejto práce mu berlínska teologická fakulta v roku 1886 udelila akademický titul *lic. theol.*, ktorý mu otvoril dvere do univerzitného sveta.

Od roku 1887 bol už súkromným docentom berlínskej teologickej fakulty, pričom súčasne pracoval na svojej habilitačnej práci z cirkevných dejín.

Po úspešnej habilitácii sa Adolf Jülicher v roku 1888 stal mimoriadnym profesorom univerzity v Marburgu. O rok neskôr tu napokon získal miesto riadneho profesora Nového zákona a cirkevných dejín.

K najvýznamnejším dielam Adolfa Jülichera patrí *Einleitung in das Neue Testament* [Úvod do Nového zákona], ktorý sa na dlhé roky stal štandardnou učebnicou. Nemenej významnou zostala aj jeho práca *Gleichnisreden Jesu* [Ježišove podobenstvá].

Adolf Jülicher bol okrem toho aj autorom mnohých recenzií a takmer troch stoviek článkov z oblasti cirkevných dejín pre monumentálnu *Paulys Realencyclopädie der classischen Altertumswissenschaft* (RE) [Paulyho encyklopédia starovekých reálií].

Jülicher bol stúpencom historickej-kritickej exegetickej metódy. Významnou mierou sa zaslúžil o akceptáciu teológie ako vedy.

V roku 1923 bol emeritovaný. Napriek zhoršujúcim sa problémom so zrakom naďalej pracoval na rôznych teologických štúdiách. Podieľal sa aj na príprave nového prekladu Nového zákona.

Zomrel 2. augusta 1938 v Marburgu.

## Výber z diela
* *Die Quellen von Exodus I – VII, 7*. 1880.
* *Die Gleichnisreden Jesu.* 2 zväzky. 1886, 1899.
* *Einleitung in das Neue Testament*. 1894.
* *Moderne Meinungsverschiedenheiten über Methode, Aufgabe und Ziele der Kirchengeschichte: Rede, gehalten beim Antritt des Rektorats am 13. Oktober 1901.* 1901. (dostupné online)
* *Neue Linen in der Kritik der evangelischen Uberlieferung*. 1906.
* *Die Religion Jesu und die Anfänge des Christentums bis zum Nicaenum*. 1909.
* *Lehrbuch der neutestamentlichen Theologie*. 1911. (kolektív autorov: Adolf Jülicher, Heinrich Julius Holtzmann, Walter Bauer)
* Adolf Jülicher (ed.): Vincent Lerinský († 434/450 ?): *Commonitorium pro catholicae fidei antiquitate et universitate adversus profanas omnium haereticorum novitates*. 1925
* Adolf Jülicher (ed.): *Itala. Das Neue Testament in altlateinischer Überlieferung nach den Handschriften*. 4 zväzky. 1938. (v spolupráci s Walterom Matzkowom a Kurtom Alandom)

## Literatúra
* GUNDLACH, Franz. *Catalogus Professorum Academiae Marburgensis. Die akademischen Lehrer der Philipps-Universität Marburg von 1527 bis 1910*. Marburg: 1927. S. 52 f.
* HOHLWEIN, Hans. *Jülicher, Adolf.* In: *Neue Deutsche Biographie*. Band 10. Berlin: Duncker & Humblot, 1974. ISBN 3-428-00191-5. S. 643. (dostupné online)
* KLAUCK, Hans-Josef. *Adolf Jülicher.* In: *Biographisch-Bibliographisches Kirchenlexikon*. Band 3. Herzberg: Bautz, 1992. ISBN 3-88309-035-2. S. 772 – 773.

## Referencie


## Externé odkazy
* https://de.wikisource.org
* https://portal.dnb.de
* http://www.bibelwissenschaft.de

## Zdroj

Kategória:Nemeckí teológovia
Kategória:Protestantskí teológovia
Kategória:Nemeckí vysokoškolskí pedagógovia
Kategória:Osobnosti z Berlína